section_heading: Groblje Mirogoj
paragraph_text: Groblje Mirogoj je i intimno šetalište puno romantike, pejzažni prirodni sklop koji plijeni ljepotom u bilo koje godišnje doba i seže duboko u ljudsku dušu. Isto tako, Mirogoj je i neiscrpan izvor arhitektonske i umjetničke ljepote, koja se tako skladno stopila s onom prirode i koja već desetljećima privlači posjetitelje Zagreba iz cijeloga svijeta. Ne čudi nimalo ta dimenzija vrhunske turističke atrakcije grada, jer monumentalne Bolléove arkade i brojni vrijedni spomenici istaknutih hrvatskih kipara, nude jedinstven doživljaj i opravdavaju popularni nadimak „umjetničke galerije na otvorenome“.